**Приложение**

**М И Н И С Т Е Р С Т В О Н А К У Л Т У Р А Т А**

**О Б Щ И Н А С Е В Л И Е В О**

**НАЦИОНАЛЕН КОНКУРС ЗА СЕВЕРНЯШКА ПЕСЕН**

**„М О Р Е П Е С Е Н Е К Н А...”**

**С Е В Л И Е В О – 2019 г.**

**„Море песен екна...”** - така започват повечето чудни истории и песни в една страна наречена БЪЛГАРИЯ…

...Страната, в която жените надпяват славеите, а песните на мъжете укротяват зверовете и разплакват гората...

...Казват, че Орфей е роден в Тракия, но **Северняшката народна песен** също си има своите певчески гении в лицето на Борис Машалов, Мита Стойчева, Иван Пановски, Марин Иванов, Лалка Павлова, Марин Дудински и много други родени на Север от Балкана...

Първият Национален конкурс за северняшка песен през 2014 г. бе една от проявите, които община Севлиево организира във връзка със 100 годишнината от рождението на популярния певец и събирач на северняшки песни Борис Машалов, роден в Севлиево. Конкурсът бе обявен по инициатива на кмета на общината д-р Иван Иванов, в отговор на желанието на севлиевци за популяризиране и съхраняване на северняшката народна песен. Музиканти и певци от цялата страна, ежегодно се включват с любов и ентусиазъм, което го превърна в своеобразен песенен празник и показа необходимостта от бъдещето му развитие.

Конкурсът дава възможност на народни изпълнители – любители, от всички фолклорни области и възрасти, да се докоснат до красотата и живите ритми на нашенската песен, изпълнявана от предците ни и с весело, и с тъжно сърце, по всякакъв повод в техния бит и култура.

Шестото издание на конкурса за северняшка песен „Море песен екна…” ще се проведе на 4 и 5 май 2019 година. За успешното постигане на конкурсната програма е необходимо желаещите да участват изпълнители да изпратят своите заявки най – късно до 17.04.2019 г., а до 23.04.2019 г. всички подали заявка ще получат програмата с реда на своето участие.